
Térdmozgás vizsgálata Polaris térbeli helymeghatározó rendszerrel

A térdízület kinematikájával a Mechanika Tanszéken működő Biomechanikai Kutatócsoport évek óta foglalkozik. Ezen kutatásokat és eredményeket megismerve kezdtem el vizsgálataimat, Katona Gábor Polaris műszerrel mért méréseire támaszkodva. Ez a berendezés a testek térbeli és időbeli mérésére alkalmas, a saját belső koordináta-rendszeréhez, mint abszolút koordinátarendszerhez viszonyítva. Rendelkezésemre álltak korábbi, térden végzett kísérletek adatai, amelyeket munkám során felhasználtam.

Tudományos Diákköri dolgozatomban ezeket a mérési eredményeket, és a köztük lévő összefüggéseket vizsgálom. Az irodalomban széles körben alkalmazott kiértékelési módszer, hogy a csontokhoz különböző eljárásokkal kötött koordináta-rendszerekben állapítják meg a kinematikai eredményeket, természetesen ezen eredmények csak a felvett koordináta-rendszerben érvényesek. Munkámban azt tűztem ki célul, hogy megvizsgáljam, vannak-e olyan jellemzők, amelyek koordináta-rendszertől függetlenül vizsgálhatóak, általánosabb érvényűek. Ehhez kielemeztem a lábszár elmozdulásának illetve elfordulásának időbeni függvényeit, majd koordinátarendszertől független eredményeket kerestem.

Hosszútávú célom egy olyan mozgáshoz kötött független koordináta-rendszer létrehozása, amely nem az éppen aktuális mérőműszertől teszi függővé a mozgás leírását, hanem csak és kizárólag a két csont egymáshoz viszonyított mozgását vizsgálja, ezáltal a különböző kutatási eredmények összehasonlíthatóságát biztosítja.



